Publication: Magyar Közlöny
Issue: MK-2000-133 (Year: 2000, Number: 133)
Era: 1990-2004
Section: a 20/1997. (II. 13.) Korm. rendelethez]
Paragraph Index: 129

a) A 100. egységes iskola kódot kell kitölteni abban az esetben, ha a közoktatási intézmény több különböző típusú iskolai feladatot lát el, például az általános iskola és a gimnázium feladatait. Az egységes iskolára jellemző, hogy a különböző iskolák feladatait egy nevelőtestület látja el oly módon, hogy a különböző iskolatípus nevelési-oktatási feladatai az iskola által alkalmazott helyi tantervben a pedagógiai programban, illetve a helyi tantervben meghatározott évfolyamokon nem különül el egymástól. A tanulók egy osztályban közösen sajátítják el a minden tanuló részére átadásra kerülő közös tananyagot. A közös tanulmányok befejezése után pedig a helyi tantervben meghatározott tanulmányi feltételek szerint lehet bekapcsolódni a kiegészítő tananyag és követelmények elsajátításába. Például a gimnáziumi és szakközépiskolai egységes iskolában a kilencedik-tizedik évfolyamon az oktatás egy helyi tanterv alapján folyik minden tanuló részére, és a tizenegyedik évfolyamtól válnak külön a tanulók iskolatípus szerint (komprehenzív iskola). Egységes iskola esetében az ellátott iskolai feladatoknak megfelelően külön-külön adatlapot kell kitölteni. Így az általános iskola és a gimnázium feladatait ellátó egységes iskolának ki kell tölteni az OM-0012/020-as és a gimnáziumi feladatok ellátására vonatkozó OM-0012/080-as adatlapot. Amennyiben a gimnáziumban megszervezték a négy évfolyamos, a hat évfolyamos és a nyolc évfolyamos gimnáziumi oktatást is, abban az esetben mind a három, a feladathoz tartozó adatlapot külön-külön ki kell tölteni.

Source: https://magyarkozlony.hu/hivatalos-lapok/38f7c078af9081f050d7956a54ed66f91e5cae7b/dokumentumok/af867356a1e9d2d87824220d89a0b11d42c27bef/letoltes